# Илгиз Зәйниев

Илгиз Зәйниев, әдәби псевдонимы Илгиз Зәйни, Илгиз Газинур улы Зәйниев (1987 елның 23 мае, СССР, РСФСР, ТАССР, Аксубай районы, Карасу) — язучы, драматург, режиссер, Татарстанның язучылар (2007) һәм сәхнә әһелләре берлекләре әгъзасы, Муса Җәлил (2009), Дамир Сираҗиев (2021), Марсель Сәлимҗанов (2023) исемендәге һәм «Алтын битлек» (2024) премияләре лауреаты. Татарстанның атказанган сәнгать эшлеклесе (2019). Россия Федерациясе Театр әһелләре берлеге секретариаты әгъзасы (2023 елдан).

# Илгиз Зәйниев
## Тәрҗемәи хәле

1987 елның 23 маенда Татарстан АССР (1990 елдан Татарстан) Аксубай районы Карасу авылында туган. Карасу урта мәктәбен (2004), Казан дәүләт мәдәният һәм сәнгать университетының Театр институтын «театр актеры» (2008), «режиссерлык» (2015, курс җитәкчесе Ф.Р. Бикчәнтәев, РФ атказанган сәнгать эшлеклесе) белгечлекләре буенча тәмамлый.
2008 елдан Галиәсгар Камал исемендәге Татар дәүләт академия театрына актер итеп кабул ителә, 2019 елга кадәр биредә хезмәт куя. 2009 елдан Камал театрында үзен режиссер буларак сынап карый. Беренче итеп Камал театрының кече сәхнәсендә шигъри һәм хореографик спектакльләр куя, соңрак театрның зур сәхнәсендә Р. Зәйдулла әсәрен сәхнәләштерә.
2019 елның 6 июненнән «Әкият» курчак театрының баш режиссеры.
2020 елның 22 гыйнварыннан «Әкият» курчак театрының сәнгать җитәкчесе (директоры).
2024 елның 28 декабреннән Галиәсгар Камал исемендәге Татар дәүләт академия театры директоры.

# Илгиз Зәйниев
## Иҗаты

Мәктәптә укыганда ук төрле жанрларда яза башлый. 2004 елда «Ай кызы» пьесасы «Яңа татар пьесасы» бәйгесендә призлы урын ала. Татарстан, Башкортстан, Ырынбур, Мари Иле, Казакъстан театрларында егермеләп пьесасы буенча утызлап спектакль уйнала: «Туйга ничә көн кала» (2005, октябрь, «Нур» театры), «Мәхәббәт турында сөйләшик» (2006, май, Камал театры), «Амазонка һәм Айдар» (2006, сентябрь, Кариев театры), «Суган чәчәге» (2006, ноябрь, Камал театры), «Урман club» (2006, декабрь, Кариев театры). Камал театры репертуарында И. Зәйнинең «Әрем исе», «Кечтүкле уен», «Мәхәббәт FM», «Көтәм сине», «Бабайлар чуагы», «Кәҗә, Сарык һ.б.» пьесалары буенча спектакльләр бара.
2023 елның 11 февралендә Нәҗип Җиһанов исемендәге VIII «Мирас» татар музыкасы фестивале кысаларында (фестивальнең икенче концертында) Казанда, С. Сәйдәшев исемендәге Зур концертлар залында куелган «Кави-Сәрвәр» операсының (концерт версиясе) куючы режиссёры булган.

# Илгиз Зәйниев
## Кызыклы факт

2022 елда Илгиз Зәйниев белән Тимур Бекмамбетов бергәләп язган «Хуҗа Насретдин» (Ходжа Насреддин) пьесасы буенча Мәскәүнең Милләтләр театрында куелган курчак спектакле (режиссёр-куючы Тимур Бекмамбетов) «Курчак театрында иң яхшы спектакль» номинациясендә «Алтын битлек» премиясенә лаек була.

# Илгиз Зәйниев
## Уйнаган рольләре

* Булат — «Зөбәйдә-адәм баласы»
* Дәүләт — «Кыю кызлар»

# Илгиз Зәйниев
## Куйган спектакльләре
### Камал театры

* «Яңа дулкын»
* «Ркаил Зәйдулла»
* «Бие, бие, Хәйбулла»
* «Derdmend» (Закир Рәмиев әсәре)
* «Үлеп яратты» (2011, Ркаил Зәйдулла әсәре)
* «Ричард III» (Уильям Шекспир әсәре)
* «Галиябану» (Мирхәйдәр Фәйзи әсәре)
* «Көтәм сине»
* «Бармы ришвәттән дәва ?» (Зөлфәт Хәким әсәре)
* "Мәңгелек буран" (Чыңгыз Айтматовның "Гасырдан да озын көн" әсәре буенча)

# Илгиз Зәйниев
## Бүләкләре, мактаулы исемнәре

* 2009 ― Муса Җәлил премиясе — «хәзерге заман татар драматургиясен үстерүдәге хезмәте өчен».
* 2021 ― Дамир Сираҗиев премиясе ― купъеллык нәтиҗәле иҗади хезмәте һәм татар театры сәнгате үсешенә зур өлеш керткәне өчен
* 2019 ― Татарстанның атказанган сәнгать эшлеклесе
* 2023 ― Марсель Сәлимҗанов премиясе
* 2024 ― «Алтын битлек» премиясе ― «Курчак театрында иң яхшы режиссер» номинациясендә ― Евгений Водолазкин романы буенча куелган «Авиатор» спектакле өчен

# Илгиз Зәйниев
## Шәхси тормышы

Өйләнгән. Хатыны Резеда Гобәева (Балтач районыннан), шагыйрә, театр китапханәчесе. Балалары Гәүһәр, Хәйдәр.
Тинчурин театрының яңа (2024/25) сезонында куелачак «Туган-тумача» спектаклендә (Илгиз Зәйниев әсәре) режиссерның әбисенең тормышы чагыла.